CELEX: C2006/190/19
Language: fi
Date: 2006-08-12 00:00:00
Title: Asia C-247/06: Kanne 2.6.2006 — Euroopan yhteisöjen komissio v. Saksan liittotasavalta

12.8.2006   
            
            
               FI
            
            
               Euroopan unionin virallinen lehti
            
            
               C 190/11
            
         Kanne 2.6.2006 — Euroopan yhteisöjen komissio v. Saksan liittotasavalta
   (Asia C-247/06)
   (2006/C 190/19)
   Oikeudenkäyntikieli: saksa
   Asianosaiset
   
      Kantaja: Euroopan yhteisöjen komissio (asiamiehet: U. Wölker, F. Simonetti)
   
      Vastaaja: Saksan liittotasavalta
   Kantajan vaatimukset
   
               —
            
            
               on todettava, että Saksan liittotasavalta ei ole noudattanut tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiivin 85/337/ETY (1) 4 artiklan 1 kohdan, luettuna yhdessä direktiivin liitteen I 9 kohdan kanssa, mukaisia velvoitteitaan, koska se on antanut luvan puukaasun polttolaitoksen rakentamiselle ja käytölle Nivelsteiner Sandwerken ja Sandsteinbrüche GmbH:n alueella Herzogenrathissa, eikä se ole sitä ennen arvioinut ympäristövaikutuksia
            
         
               —
            
            
               Saksan liittotasavalta on velvoitettava korvaamaan oikeudenkäyntikulut.
            
         Oikeudelliset perusteet ja pääasialliset perustelut
   Kanteen kohteena on luvan myöntäminen puukaasun polttolaitokselle, jossa tuotetaan prosessilämpöä ja sähkövirtaa hiekanvalmistusta ja -jalostusta varten. Lupahakemuksen mukaan laitoksessa käytetään vain sellaista puujätettä, joka ei ole vaarallista. Direktiivin 92/43/ETY mukaisen alueelle aiheutuvia vaikutuksia koskevan lausunnon laatimisen jälkeen lupahakemusta on kuitenkin muutettu: on esitetty, että laitoksessa käytetään myös vaaralliseksi jätteeksi luokiteltavaa puujätettä. Lupa laitoksen rakentamiselle ja käytölle myönnettiin 7.11.2002, eikä ympäristövaikutuksia arvioitu sitä ennen uudelleen muutetun hakemuksen perusteella. Mahdollisia ympäristövaikutuksia ei näin ollen ole kyseessä olevassa asiassa tutkittu riittävästi: komissiolla ei ole mitään tietoa siitä, että myös vaarallisten jätteiden polttamisen vaikutuksia olisi tutkittu. Vastaajan olisi pitänyt toteuttaa kansalaisten osallistuminen uudelleen täydessä laajuudessa lupahakemuksen muuttamisen jälkeen, mitä se ei ole myöskään tehnyt.
   Komissio katsoo, että Saksan liittotasavalta on näin ollen rikkonut ympäristövaikutusdirektiivin 4 artiklan 1 kohtaa, luettuna yhdessä direktiivin liitteen I 9 kohdan kanssa.
   Vastaajan väite, jonka mukaan ympäristövaikutusten arviointi ei ole pakollista voimassa olevan ympäristövaikutusdirektiivin mukaan myöskään vaarallisten jätteiden polttamisen kyseessä ollessa, koska kyseessä olevassa asiassa laitoksen käyttämisen pääasiallisena tarkoituksena ei ole jätteistä huolehtiminen vaan jätteiden hyödyntäminen, ei pidä paikkaansa. Vaikka voimassa olevan ympäristövaikutusdirektiivin liite I sisältäisi vain käsitteen ”jätteistä huolehtiminen”, olisi direktiivin olennaisen tarkoituksen vastaista jättää järjestelmällisen arvioinnin ulkopuolelle hankkeet, joilla selvästi on huomattavia ympäristövaikutuksia. Jätteiden hyödyntämistoimet eivät nimittäin ole välttämättä vähemmän ympäristöä vaarantavia kuin huolehtimistoimet: kuten kyseessä olevassa asiassa on tunnustettava, ympäristövaikutukset riippuvat käsittelyn konkreettisesta luonteesta. Komissio katsoo, että ympäristövaikutusdirektiivin liitteen I 9 kohdassa tarkoitettu käsite ”jätteistä huolehtiminen” käsittää sekä jätteiden hyödyntämisen että niistä huolehtimisen. Vastaajan vastakkainen oikeudellinen käsitys tarkoittaisi ratkaisevaa taantumista aikaisempaan oikeustilaan verrattuna, koska jätteidenhyödyntämislaitokset jäisivät kokonaan ympäristövaikutusdirektiivin soveltamisalan ulkopuolelle.
   
      (1)  EYVL L 175, s. 40